Kaks neist kestavad terve suve läbi, nii et suvekuudel Chicagos viibides on alati võimalus kuulata kontserte  Grant pargi muusikafestivali ja  Ravinia festivali raames. Mõlemal festivalil on suurem osa kontserte klassikalise muusika päralt. Ravinial ehk kuuleb ka midagi muud, sel aastal näiteks Gipsy Kings, Sheryl Crow & James Blunt, Backstreet Boys, Tony Bennett jpt. Kui Ravinia festival toimub kesklinnast kaugel ühes Chicago põhjapoolses eeslinnas, siis Grant pargi muusikafestival leiab aset ilusasti mugavalt keset Chicago kesklinna, nagu nimest järeldada võib, Grant pargis. Ja tore on see, et Grant pargis pole mingeid pileteid, igaüks võib vabalt kuulama tulla nii kaua kui vaid ruumi jätkub. Kui enam ei istumiseks ega ka astumiseks ruumi pole, nagu meiega juhtus eelmisel aastal  ansambli Decemberists kontserdil, siis võib pargi mõnes kaugemas küljes kontserti kuulata. Ravinias on aga piletid, murul istumise pileti eest tuleb maksta olenevalt kontserdist 10-20 dollarit.